علامہ محمد امین شہیدی:

یوم یکجہتی کشمیر کو تاریخ میں مزاحمت کی علامت کے طور پر یاد رکھا جائے گا

امت واحدہ پاکستان کے سربراہ نے کہا کہ 5 فروری 1990ء کو شروع ہونیوالی کشمیری عوام کی تحریک آزادی کو کچلنے کیلئے ھندوستانی حکومت نے مختلف ہتھکنڈے آزمائے، لیکن یہ تحریک آج بھی اسی ولولے کیساتھ جاری ہے اور عوام کے جذبہ حریت کے سامنے بےبس ہے۔

خبر کا کوڈ: ۴۴۲۰۶۰

تاریخ: ۰۵ ارديبهشت ۲۰۲۰ - ۱۹:۳۲

رسا نیوز ایجنسی کی رپورٹ کے مطابق، یوم یکجہتی کشمیر کے موقع پر امتِ واحدہ پاکستان کے سربراہ علامہ محمد امین شہیدی نے مقبوضہ کشمیر کی عوام کو خراجِ عقیدت پیش کرتے ہوئے کہا ہے کہ 5 فروری بھارت کے جموں و کشمیر پر غاصبانہ قبضے کے خلاف کشمیری عوام کی جدوجہد کا دن ہے، جسے تاریخ میں مزاحمت کی علامت کے طور پر یاد رکھا جائے گا۔

5 فروری 1990ء کو شروع ہونے والی کشمیری عوام کی تحریک آزادی کو کچلنے کے لئے بھارتی حکومتوں نے مختلف ہتھکنڈے آزمائے، لیکن یہ تحریک آج بھی اسی ولولے کے ساتھ جاری ہے اور جدید ہتھیاروں سے لیس نو لاکھ سے زائد بھارتی فوج کشمیری عوام کے جذبہ حریت کے سامنے بے بس اور ناکام ہوگئی ہے۔

جموں و کشمیر کی خود مختار حیثیت کو ختم کرنے اور شہری قانون کے متنازع بل کی منظوری کے بعد اقوامِ عالم پر بھارتی جنتا پارٹی کی متعصب پالیسی آشکار ہوگئی ہے اور نریندر مودی بطور سیاسی رہنماء بھارتی عوام پر اپنا اعتماد کھوچکے ہیں۔

ان غیر متوازن اقدامات نے تحریک آزادی کشمیر کو ایک نیا رُخ دیا ہے اور یہ تحریک اپنے ہدف سے قریب تر ہوتی نظر آرہی ہے۔ پوری پاکستانی قوم کشمیری عوام کی مقاومتی جدوجہد کی مکمل حمایت کرتی ہے اور ان کی کامیابی کے لئے دعاگو ہے۔/